Vonzóbbak lehetnek az ingatlanbefektetési társaságok? - Az én pénzem
A SZIT-ek működési feltételein jelentősen változtatnak a július 20-án elfogadott adótörvények – hívja fel mai közleményében a figyelmet a Deloitte. A részvényesek a jövőben nagyobb döntési szabadságot kapnak az osztalék meghatározására. A menedzsment – mint eddig – a továbbiakban is köteles javaslatot tenni arra, hogy a társaság üzleti tevékenységével elért eredményéből legalább a szabad pénzeszközök 90 százalékát kifizessék elvárt osztalékként, a közgyűlés azonban dönthet ettől eltérően.
A magyar jogrendszer 2011. óta teszti lehetővé SZIT-ek alapítását (a Nyugat-Európában népszerű Real Estate Investment Trust mintájára), a NAV 2017-ig azonban egyetlen társaságot sem vett SZIT-ként nyilvántartásba. Azóta többször is módosítottak a szabályokon. Az újabb változtatástól a befektetési forma népszerűségének növekedését várják.
Az új szabályozás megszüntet egy ellentmondást az PTk.-val, figyelembe veszi a részvényesnek adott döntési szabadságot, és lehetővé teszi, hogy a SZIT a jövőbeli tranzakcióira tartalékot képezzen. Így az ilyen típusú társaságoknak egyetlen jövedelmező lehetőséget se kell a jövőben pillanatnyi forráshiány miatt elszalasztania.
Néhányan többség nélkül is jól kézben tarthatják
A módosítás azt is lehetővé teszi, hogy a SZIT-ek szavazatelsőbbségi részvényeket bocsássanak. Így a főrészvényeseknek nem muszáj részvénytöbbséggel rendelkezniük, mert ilyenekkel is biztosíthatják a maguk számára a társaság irányítását, és a részvények minél nagyobb hányada kerülhet a közkézhányadba tartozó részvényesek kezébe. Továbbra is megmarad a dolgozói részvények kibocsátásának lehetősége, ám ezek között a jövőben nem lehetnek osztalékelsőbbséget biztosító papírok.
A törvénymódosítás emellett eloszlat több korábbi értelmezési kérdést, és a szabályokat összhangba hozza a kialakult piaci gyakorlattal. Így a SZIT-ek folytathatnak ingatlanfejlesztést, vagyis lehetőség van arra, hogy a társaság biztosítsa az ingatlant és az épület felépítéséhez szükséges pénzügyi forrásokat, a kivitelezést azonban más társaság végezze el.
Címkék: ingatlan, befektetés, SZIT, szabályozott ingatlanbefektetési társaság, Deloitte, adótörvény